SRCEM ZA ŠAPU
[bookmark: _GoBack]Povodom Međunarodnog dana zaštite životinja volonteri OŠ Nedelišće organizirali su akciju „Srcem za šapu” kako bi pomogli životinjama u Skloništu za životinje Prijatelji. Najprije smo pitali djelatnike skloništa što im je najpotrebnije. Zatim smo odabrali naziv akcije, a učenica Helena Magdalenić izradila je plakat. Volonteri su obavijestili učenike naše škole i pozvali ih da se uključe u akciju. Prikupljanje donacija trajalo je tjedan dana, od 5. do 9. listopada. U akciju su se uključile i područne škole Dunjkovec i Pušćine. Prikupili smo mnogo korisnih stvari: hranu, dekice, ručnike, krevetiće za životinje, sredstva za čišćenje, igračke i brojne druge potrepštine. Nakon završetka akcije razvrstali smo sve prikupljene donacije, a predsjednik skloništa, gospodin Bruno Bujanić, došao je po njih. Posjet skloništu bio je vrlo zanimljiv. Vidjeli smo gdje životinje borave i saznali kako se djelatnici brinu o njima. Najviše nas je razveselilo druženje sa životinjama i igra sa štencima.
Ova nas je akcija naučila koliko je važno pomagati životinjama i raspitati se što im je doista potrebno. Pokazali smo da zajedničkim trudom možemo učiniti nešto dobro. Druženjem sa životinjama dobili smo mnogo ljubavi i naučili da pomoć trebamo pružati ne samo ljudima nego i životinjama.
Hvala svima koji su sudjelovali u akciji „Srcem za šapu” i pomogli životinjama!
Donosimo nekoliko fotografija s terena.
Volonterska grupa OŠ Nedelišće

